Forslag til EUROPA-PARLAMENTETS OG RÅDETS FORORDNING om ændring af forordning (EF) nr. 1655/2000 om det finansielle instrument for miljøet (LIFE)

(forelagt af Kommissionen)

BEGRUNDELSE

Da forordning (EF) nr. 1655/2000 om det finansielle instrument for miljøet (Life) [1] blev vedtaget, foreslog Kommissionen, at der blev oprettet et forvaltningsudvalg til gennemførelsen heraf, dvs. med henblik på godkendelsen af projekterne vedrørende Life-Natur (artikel 3, stk. 7), Life-Miljø (artikel 4, stk. 10) og Life-Tredjelande (artikel 5, stk. 7) og af projekterne vedrørende ansøgerlandene (artikel 6, stk. 5). Efter Kommissionens opfattelse burde udvælgelsen af projekter finde sted efter forvaltningsproceduren, da der er tale om en foranstaltning med store budgetmæssige konsekvenser. For at begrunde dette valg understregede Kommissionen vigtigheden af, at kriterierne i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2], finder anvendelse, og den afgav en erklæring herom i forbindelse med vedtagelsen af Rådets fælles holdning.

[1] EFT L 192 af 28.7.2000, s. 1.

[2] EFT L 184 af 17.7.1999, s. 23.

Rådet forkastede dog enstemmigt Kommissionens forslag med hensyn til den udvalgsprocedure, der skulle anvendes. Rådet besluttede derfor, at foranstaltningerne til gennemførelse af forordning (EF) nr. 1655/2000, jf. artikel 11, stk. 2, skulle vedtages efter den i artikel 5 i afgørelse 1999/468/EF nævnte forskriftsprocedure.

Da forordning (EF) nr. 1655/2000 blev vedtaget, afgav Kommissionen en erklæring [3]. Kommissionen udtalte bl.a.: "At forbigå artikel 2 i Rådets afgørelse 1999/468/EF i en sag så klar som denne, strider efter Kommissionens mening både mod den nævnte afgørelses ånd og bogstav." Derfor meddelte Kommissionen, at den måtte "forbeholde sig sin stilling i dette spørgsmål, herunder sin ret til at indbringe sagen for Domstolen". Kommissionen anlagde derfor sag ved Domstolen med påstand om annullation af den pågældende bestemmelse.

[3] EFT L 192 af 28.7.2000, s. 10.

Ved dom af 21. januar 2003 [4] annullerede Domstolen artikel 11, stk. 2, i forordning (EF) nr. 1655/2000. I henhold til artikel 233 i traktaten om oprettelse af Det Europæiske Fællesskab har den eller de institutioner, fra hvilken en annulleret retsakt hidrører, pligt til at gennemføre de til dommens opfyldelse nødvendige foranstaltninger.

[4] Domstolens dom af 21. januar 2003, Kommissionen mod Europa-Parlamentet og Rådet, sag C-378/00, endnu ikke offentliggjort i samlingen.

Domstolen mente, at de foranstaltninger, som Kommissionen er bemyndiget til at vedtage i medfør af de gennemførelsesbeføjelser, den tillægges ved forordning (EF) nr. 1655/2000, kan opdeles i to kategorier [5]. Det drejer sig dels om foranstaltninger vedrørende tildeling af finansiel støtte til forskellige projekter og ledsageforanstaltninger, som er nævnt i artikel 3-6 i forordning (EF) nr. 1655/2000, dels om retningslinjer med hensyn til udvælgelsen af demonstrationsprojekter, der forelægges inden for emneområdet Life-Miljø (artikel 4, stk. 4, i forordningen).

[5] Se navnlig præmis 18-20 og 60-61 i dommen.

Efter at have fastslået, at de foranstaltninger, som Kommissionen er bemyndiget til at træffe i medfør af de gennemførelsesbeføjelser, den er tillagt ved forordning (EF) nr. 1655/2000, er forvaltningsforanstaltninger, der vedrører gennemførelsen af et program med store budgetmæssige konsekvenser, jf. artikel 2, litra a), i afgørelse 1999/468/EF, fastsatte Domstolen, at de pågældende gennemførelsesforanstaltninger i princippet er omfattet af den forvaltningsprocedure, der er fastlagt i artikel 4 i afgørelse 1999/468/EF, eller, i givet fald, i henhold til afgørelsens artikel 2, litra c), af den rådgivningsprocedure, der er fastlagt i afgørelsens artikel 3.

I henhold til den erklæring, Kommissionen afgav i forbindelse med forordningens vedtagelse, og Domstolens dom af 21. januar 2003, som annullerer artikel 11, stk. 2, i forordning (EF) nr. 1655/2000, og under hensyntagen til de vejledende kriterier, der er anført i artikel 2 i afgørelse 1999/468/EF, er det nødvendigt at foreslå en forordning om ændring af forordning (EF) nr. 1655/2000 for så vidt angår den udvalgsprocedure, der skal følges. Ændringen går ud på, at forskriftsudvalget erstattes med et forvaltningsudvalg med henblik på vedtagelsen af foranstaltningerne til gennemførelse af forordningen.

2003/0148 (COD)

Forslag til EUROPA-PARLAMENTETS OG RÅDETS FORORDNING om ændring af forordning (EF) nr. 1655/2000 om det finansielle instrument for miljøet (LIFE)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen [6],

[6] EFT C

under henvisning til udtalelse fra Det Europæiske Økonomiske og Sociale Udvalg [7],

[7] EFT C

under henvisning til udtalelse fra Regionsudvalget [8],

[8] EFT C

efter proceduren i traktatens artikel 251 [9], og

[9] EFT C

ud fra følgende betragtninger:

(1) Ved dom af 21. januar 2003 [10] annullerede De Europæiske Fællesskabers Domstol artikel 11, stk. 2, i Europa-Parlamentets og Rådets forordning (EF) nr. 1655/2000 af 17. juli 2000 om det finansielle instrument for miljøet (Life) [11]. I samme dom udtalte Domstolen, at "virkningerne af artikel 11, stk. 2, i forordning (EF) nr. 1655/2000 opretholdes fuldt ud, indtil Parlamentet og Rådet har vedtaget nye bestemmelser om, hvilken udvalgsprocedure gennemførelsesbestemmelserne til forordningen er omfattet af".

[10] Kommissionen mod Europa-Parlamentet og Rådet, sag C-378/00, endnu ikke offentliggjort i samlingen.

[11] EFT L 192 af 28.7.2000, s. 1.

(2) I henhold til traktatens artikel 233 har de institutioner, fra hvilke en annulleret retsakt hidrører, pligt til at gennemføre de til dommens opfyldelse nødvendige foranstaltninger.

(3) De foranstaltninger, som Kommissionen er bemyndiget til at vedtage i medfør af de gennemførelsesbeføjelser, der tillægges den ved forordning (EF) nr. 1655/2000, er forvaltningsforanstaltninger, der vedrører gennemførelsen af et program med store budgetmæssige konsekvenser, jf. artikel 2, litra a), i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [12]. Det bør fastsættes, at disse foranstaltninger vedtages efter den forvaltningsprocedure, der er fastsat i artikel 4 i den nævnte afgørelse.

[12] EFT L 184 af 17.7.1999, s. 23.

(4) Forordning (EF) nr. 1655/2000 bør derfor ændres -

UDSTEDT FØLGENDE FORORDNING:

Artikel 1

Artikel 11, stk. 2, i forordning (EF) nr. 1655/2000 affattes således:

"2. Når der henvises til dette stykke, anvendes artikel 4 og 7 i afgørelse 1999/468/EF, jf. dennes artikel 8.

Perioden i artikel 4, stk. 3, i afgørelse 1999/468/EF fastsættes til tre måneder".

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand